विद्युतवाहक बल
भौतिकी में मोटे तौर पर विद्युतवाहक बल (electromotive force, या emf) वह कारण है जो विद्युत धारा (या एलेक्ट्रॉन / आयन) को परिपथ में प्रवाहित करता है। किन्तु विद्युतवाहक बल की औपचारिक परिभाषा इस प्रकार है : किसी परिपथ के दो खुले सिरों (टर्मिनल्स) के बीच ईकाई आवेश को प्रवाहित करने में किये गये कार्य की मात्रा को उन दो बिन्दुओं के बीच का विद्युतवाहक बल कहते हैं। विद्युत वाहक बल का S.I. मात्रक वोल्ट है। वोल्टीय सेल, विद्युत-उष्मीय युक्तियाँ, सौर सेल, विद्युत जनित्र, फान डी ग्राफ आदि कुछ विद्युतवाहक बल उत्पन्न करने वाले सामान हैं। यहां 'विद्युत वाहक बल' शब्द भ्रांति उत्पन्न कर सकता है क्योंकि यह बल नहीं बल्कि एकांक आवेश के लिए कृत कार्य है, परन्तु ऐतिहासिक कारणों से इस शब्द को बदला नहीं गया है।